En storpolitisk uenighed har bragt nordjyske folkevalgte fra Enhedslisten på kollisionskurs med hinanden. Den foreløbige kulmination er, at et af partiets aalborgensiske byrådsmedlemmer, forhenværende rådmand Lasse P. N. Olsen, nu prøver at arrangere en demonstration i Aalborg - selv om partiets politiske ledelse er imod. Anledningen til den interne strid er dels regeringens melding om, at den vil tillade udenlandske soldater at blive stationeret i Danmark, og dels den p.t. anspændte situation ved grænsen til Ukraine. Enhedslisten bakker ikke op Enhedslisten har klart erklæret sig som modstander af det førstnævnte. Det fik i weekenden partiets internationale udvalg til at varsle en demonstration ved blandt andet den amerikanske ambassade i København på lørdag. Dette initiativ undsagde Enhedslistens forsvarsordfører, Eva Flyvholm, og partiets politiske leder, Mai Villadsen, imidlertid: "Lige nu skal vi først og fremmest fordømme og forhindre en russisk invasion. Den demonstration er ikke officielt støttet af Enhedslisten, og jeg og Mai Villadsen bakker ikke op," skrev Eva Flyvholm på Twitter. Undsigelsen førte tirsdag til et hasteindkaldt møde i hovedbestyrelsens forretningsudvalg. Her fremlagde gruppeformanden, det nordjyske folketingsmedlem Peder Hvelplund, et forslag til en udtalelse, hvori det ligeledes slås fast, at Enhedslisten ikke bakker op om de planlagte demonstrationer. - Lige nu står vi i en ekstremt tilspidset situation, hvor stormagten Rusland er på nippet til at invadere Ukraine. I den situation skal vores internationale kræfter gå til at fordømme Rusland og deres aggressive fremfærd, hed det blandt andet i erklæringen. Den blev vedtaget med fire stemmer imod tre. Et af de tre forretningsudvalgsmedlemmer, der stemte imod Peder Hvelplunds forslag, var hans nordjyske partifælle Lasse Olsen. Han har efterfølgende sammen med en række andre byråds- og regionsrådsmedlemmer fra Enhedslisten skrevet under på en erklæring, hvori de på trods af forretningsudvalgets vedtagelse "bakker op om demonstrationerne imod amerikanske tropper på dansk jord". Ikke enighed i partiet Udover det aalborgensiske byrådsmedlem har også blandt andre Susanne Flydtkjær, der repræsenterer Enhedslisten i det nordjyske regionsråd, skrevet under. Lasse Olsen siger, at han ellers aldrig offentligt kritiserer Enhedslistens politiske kurs. - Men det her er så principiel en sag, at jeg finder det nødvendigt at gøre det, siger han. - Jeg synes, det er helt afgørende, at vi protesterer mod det, regeringen lægger op til, uanset hvad der sker andre steder i verden. Det betyder ikke, at det ikke er vigtigt, hvad der lige nu sker i Rusland og Ukraine. Men det ligger dybt i Enhedslistens DNA, at vi står fast på, at nedrustning og dialog er vejen frem, også når det er svært, siger Lasse Olsen. Men du kan vel ikke vide, om dine partifæller på Christiansborg har en viden om situationen i Rusland og Ukraine, som får dem til at mene, at det er rigtigt, også for Enhedslisten, ikke at demonstrere ved den amerikanske ambassade lige nu? - Det kan sagtens være, de ved noget, de ikke har fremlagt. Men det ændrer ikke ved, at jeg finder det ekstremt uholdbart, at partiet lægger afstand til, at aktive medlemmer af partiet vil markere partiets officielle politik ved en demonstration, siger Lasse Olsen. Han erkender, at man altid kan diskutere, om timingen er rigtig. Men i hvert fald er han nu gået i gang med lokalt at vejre stemningen for at arrangere en demonstration i Aalborg 5. marts imod stationering af udenlandske tropper i Danmark. I hvert fald nogle af de demonstrationer, der oprindelig var planlagt til på lørdag andre steder i landet, er i mellemtiden også udsat til denne dato.

Opsummering:
Det nordjyske folketingsmedlem Peder Hvelplund fra Enhedslisten mener ikke, tidspunktet er rigtigt til en demonstration ved den amerikanske ambassade i København mod stationering af udenlandske tropper i Danmark. Flere af hans nordjyske partifæller støtter derimod protesterne - og nu er der måske en demonstration i Aalborg på vej, selv om partiet er imod.